A BIZOTTSÁG 551/2005/EK RENDELETE
(2005. április 11.)
a Cseh Köztársaságban, Magyarországon, Máltán, Lengyelországban és Szlovákiában a 416/2004/EK rendelet értelmében a paradicsomra kifizetendő kiegészítő összeg meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára és különösen annak 41. cikke első bekezdésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia Európai Unióhoz való csatlakozása következtében a 2201/96/EK tanácsi rendelet és az 1535/2003/EK rendelet alkalmazására vonatkozó átmeneti intézkedések megállapításáról szóló, 2004. március 5-i 416/2004/EK bizottsági rendeletre (1) és különösen annak 3. cikke (2) bekezdésére,
mivel:
(1)
A paradicsom esetében azok a mennyiségek, amelyekre vonatkozóan a 2004/2005-ös gazdasági évben támogatás iránti kérelmet nyújtottak be, ahogy az a tagállamoknak a feldolgozott gyümölcs- és zöldségtermékek támogatási rendszere tekintetében a 2201/96/EK tanácsi rendelet részletes alkalmazási szabályainak megállapításáról szóló, 2003. augusztus 29-i 1535/2003/EK bizottsági rendelet (2) 39. cikkének (2) bekezdése szerinti értesítéséből kitűnik, 1,5 %-kal meghaladták a közösségi küszöbértéket. Ezért a 2004/2005-ös gazdasági év során kiegészítést kell adni azoknak a tagállamoknak, amelyek 2004. május 1-jén csatlakoztak az Európai Unióhoz és nem lépték túl nemzeti küszöbértéküket, vagy amelyekben a küszöbértéket 25 %-nál kisebb mértékben lépték túl.
(2)
A 2004/2005-ös gazdasági évben a Cseh Köztársaságban, Magyarországon, Máltán, Lengyelországban és Szlovákiában nem lépték túl a nemzeti küszöbértéket. Ezekben az országokban tehát a teljes, tonnánkénti 8,62 EUR támogatáskiegészítést ki kell fizetni.
(3)
A 2004/2005-ös gazdasági évre a ciprusi termelők nem adtak be támogatás iránti kérelmet a paradicsom feldolgozására vonatkozóan. Ennélfogva a 2004/2005-ös gazdasági évre ebben a tagállamban nem kell támogatáskiegészítést fizetni,
ELFOGADTA EZT A RENDELETET:
1. cikk
A 2004/2005-ös gazdasági év során a Cseh Köztársaságban, Magyarországon, Máltán, Lengyelországban és Szlovákiában a feldolgozásra szánt paradicsomra tonnánként 8,62 EUR kiegészítő összeget kell kifizetni a 416/2004/EK rendelet 3. cikkének (2) bekezdése szerint.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. április 11-én.